Breskur karlmaður hringdi í utanríkisráðuneyti Bretlands til þess að kvarta yfir vondum mat sem hann fékk um borð í flugvél á síðasta ári . Hann óskaði eftir því við ráðuneytið að fyrir heimför yrði hann færður yfir í flug með öðru flugfélagi . Breska utanríkisráðuneytið greindi frá þessu í árlegri yfirferð sinni . Ráðuneytinu bárust 330 þúsund símtöl á árinu 2019 . Meðal fleiri undarlegra erinda var þegar maður hringdi frá Nígeríu og óskaði eftir að fá að tala við rapparann 50 Cent . Annar maður hringdi og óskaði eftir breskum ríkisborgararétti fyrir son sinn , sem hann sagði að hefði verið getinn í Bretlandi . Þá höfðu kínversk hjón samband við utanríkisráðuneytið og báðu um staðfestingu á því að sæði sem þau keyptu í sæðisbanka væri raunverulega breskt . Auk þess hringdi maður til að athuga hvort ráðuneytið gæti athugað hvort hann hefði gleymt heyrnartólum á hótelherbergi í Frakklandi . Kona hringdi frá Svíþjóð til þess að spyrja hvaða fötum hún ætti að klæðast í heimsókn til Windsor-kastala .